
Ikerterhesek metnális állapota

Bevezetés: A terhesség során fellépő depresszió előfordulási gyakorisága 10-20%, mely rizikót képez számos szülészeti komplikáció és a posztpartum depresszió kialakulására nézve. Szülészeti szempontból az ikerterhességek a patológiás terhességek körébe tartoznak, mert számos lehetséges szövődmény veszélyezteti mind az anyát, mind a magzatot. Az ikerterhesség fokozott kockázatot jelent a depressziós tünetképződésre is. Hazánkban kevés vizsgálat foglalkozik az ikerterhesség és mentális problémák kapcsolatával.
Célkitűzés: 987 várandóst vizsgáltunk a Semmelweis Egyetem I. sz. Szülészeti és Nőgyógyászati Klinikáján 2012.10.02-2013.08.31 között. Közülük 97 volt ikerterhes. Vizsgálatom célja az ikerterhesek mentális állapotának felmérése.
Módszer: önkitöltős kérdőíveket használtunk: EPDS teszttel a depressziós tüneteket, Spielberger skálával a szorongás szintjét és a WHO QoL-Bref kérdőívvel az életminőséget vizsgáltuk. Demográfiai adatokat saját kérdésekből összeállított adatlapon gyűjtöttünk.
Eredmények: Az ikerterhesek átlagéletkora 32,8 év, a kérdőívek kitöltésekor az átlagos terhességi hét 30,8 volt. 26,8%-nak volt klinikai szintű depressziója, és 9,3%-nak magas aktuális szorongási szintje.
Következtetés: Az ikerterhesek prenatalis depressziójának magas előfordulási aránya és a depresszió közismert súlyos negatív következményei miatt fontos, hogy az ikerterhesekre a mentális betegségek szempontjából is fokozott figyelmet fordítsunk. A várandósok mentális edukációja a mentális betegségek tekintetében, a depressziós tünetek korai felismerése, a megfelelő szakemberhez irányítás a védőnők kiemelt feladata. 



